عاتکہ بنت زید

**عاتکہ بنت زید** پیغمبر اسلام محمد بن عبد اللہ  کی صحابیہ تھیں اور ان کا تعلق قریش کے خاندان عدی سے تھیں ۔ ان کا سلسلۂ نسب یہ ہے:
*عاتکہ بنت زید بن عمروبن نفیل بن عبدالعزیٰ بن ریاح بن عبد اللہ بن قرظ بن زراح بن عدی بن [[کعب بن لوی]] ۔* ان کی شادی دوسرے خلیفہ عمر بن خطاب سے ہوئی تھی۔

جلیل القدر صحابی حضرت سعید بن زید (یکے ازاصحاب عشرہ مبشرہ ) ان کے حقیقی بھائی تھے اور حضرت عمر بن خطاب چچا زاد بھائی ۔ مشہور صحابیہ حضرت فاطمہ بنت خطاب ان کی چچا زاد بہن اور بھاوج تھیں۔

## ابتدائی زندگی
حضرت عاتکہ کے والد زید بن عمرو ان لوگوں میں سے تھے جو زمانہ جاہلیت میں ہی توحید کے قائل تھے۔ اور جن کے بارے میں حضور ﷺ نے فرمایا تھا کہ وہ قیامت کے دن تنہا ایک امت کے حیثیت سے اٹھیں گے۔ مشہور صحابی سعید بن زید ان کے بھائی تھے۔ زید کو حضور ﷺ کی بعثت سے چند سال قبل 605ء میں کسی دشمن نے قتل کر ڈالا تھا اور عاتکہ یتیم ہو گئی تھیں۔
## ذاتی زندگی
### پہلی شادی
ان کی پہلی شادی زید ابن الخطاب سے ہوئی جو اسلام لا چکے تھے اور ان سے عمر میں بڑے تھے۔ ان کی معیت میں عاتکہ نے مدینہ منورہ کی جانب 622ء میں ہجرت کی تھی۔
بعد میں دونوں کا طلاق ہو گیا۔ دسمبر 632ء میں جنگ یمامہ میں زید شہید ہو گئے 

### دوسری شادی
ان کی شادی حضرت ابوبکر صدیق کے صاحبزادے حضرت عبد اللہ بن ابی بکر سے ہوئی۔ حضرت عبد اللہ ؓ کو ان سے اس قدر محبت تھی کہ ان کے عشق میں جہاد تک کو ترک کر دیا تھا۔ وہ بھی شوہر پر جان چھڑکتی تھیں اور ہمیشہ ان کے آرام کو اپنے آرام پر ترجیح دیتی تھیں۔

چونکہ انھوں نے حضرت عبد اللہ ؓ کو جہاد پر جانے کے لیے مجبور نہیں کیا تھا اس لیے ابو بکر صدیق ؓ نے حضرت عبد اللہ ؓ کو حکم دیا کہ وہ عاتکہ ؓ کو طلاق دے دیں۔ بلاذری نے طلاق کی وجہ ان کا بانجھ ہونا لکھا ہے۔ پہلے تو وہ پہلے تو وہ کچھ عرصہ ٹالتے رہے لیکن جب والد ماجد کی طرف سے سخت اصرار ہوا تو انھوں نے حضرت حضرت عاتکہ ؓ کو ’’ایک ‘‘ طلاق دے دی۔ لیکن بیوی کے فراق نے انھیں نڈھال کر دیا اور انھوں نے یہ شعر کہے:

اعاتك لا انساك ماذرشاق
وما ناح قمر ي الحمام المطوق
اعاتك قلبي كل يوم وليلة
اليك بما تخفي النفوس معلق
ولم ارمثلي طلق اليوم مثلها
ولا مثلها في غير جرم تطلق

حضرت ابوبکر صدیق ؓ بڑے نرم دل تھے ،ان کے کانوں تک یہ اشعار پہنچے تو انھوں نے حضرت عبد اللہ ؓ کو رجعت کرنے کی اجازت دے دی۔

اس کے بعد وہ ہر غزوے میں شریک ہونے لگے ۔ طائف کےمحاصرے میں ایک دن وہ دشمن کی طرف سے آنے والے ایک تیر سے سخت مجروح ہو گئے۔ اگر چہ یہ زخم اس وقت تو مندمل ہو گیا لیکن تیر کا زہر اندر ہی اندر کام کرتا رہا۔ سرور عالم ﷺ کے وصال کے کچھ عرصہ بعد شوال 11 ہجری میں یہ زخم عود کر آیا اور اسی کے صدمہ سے حضرت عبد اللہ ؓ بن ابی بکر ؓ نے وفات پائی۔ حضرت عاتکہ ؓ کو ان کی وفات سے سخت صدمہ پہنچا ،مرحوم خاوند کی طرح وہ بھی شعر و شاعری میں درک رکھتی تھیں ۔ اس موقع پر انھوں نے ایک پر درد مرثیہ کہا جس کے کچھ اشعار یہ ہیں۔
اليت لاينفك عني حزنية
عليك ولا ينفك جلدي اغبرا
للہ عينا من راي مثلہ فتي
اكرو احمي في الهياج و اصبرا
اذا شرعت فيہ الاسنة خاضها
الي الموت حتي يدرك الموت احمر ا
مدي الدهر حين غنت حمامة ايكة
وما ترد الليل الصباح المنورا

### تیسری شادی
کچھ عرصہ بعد حضرت عمر فاروق ؓ نے حضرت عاتکہ ؓ سے نکاح کر لیا۔ اس سے قبل انھوں نے شادی اور دنیاوی زندگی سے خود کو کنارہ کش کر لیا تھا۔ مگر حضرت عائشہ بنت ابی بکر نے انھیں ایسا نہ کرنے کی تاکید کی۔
دعوت و لیمہ میں حضرت علی کرم اللہ وجہہ بھی شریک تھے ، انھوں نے حضرت عاتکہ ؓ کو اوپر والے مرثیے کا پہلا شعر یاد دلایا تو وہ رونے لگیں۔ تاہم عمر فاروق ؓ سے بھی ان کی وفاداری اور محبت ہمیشہ مثالی رہی۔ 

حضرت عمر سے عاتکہ کو ایک بیٹا ہوا جن کا نام ایاد رکھا گیا۔
شادی کے بعد عاتکہ نے حضرت عمر سے مسجد میں جا کر نماز پڑھنے کی اجازت مانگی اور عمر خاموش رہے کیونکہ جس چیز کی اجازت خود نبی دے چکے تھے عمر اس سے کیسے منع کرسکتے تھے لہذا عاتکہ مسجد جا کر نماز ادا کرتی تھیں۔

نومبر 644ء میں حضرت عمر فاروق ؓ نے شہادت پائی۔ اس موقع پر بھی انھوں نے ایک درد ناک مرثیہ کہا اس کے چند اشعار یہ ہیں۔
من لنفس عادها احزانها
ولعين شفها طول السهد
وجسد لفف في الكفانہ
رحمة اللہ علي ذاك الجسد
فيہ تفجيع لمولي عازم
لم يدعہ اللہ يمشي بسبب

### چوتھی شادی
حضرت عمر فاروقؓ کی شہادت کے بعد حضرت عاتکہ ؓ کا نکاح حواری رسو ل حضرت زبیر بن عوام سے ہوا۔ شادی میں انھوں نے دو شرطیں رکھیں۔ ایک یہ کہ زبیر انھیں ماریں گے نہیں اور دوسرے یہ کہ انھیں مسجد جانے کی اجازت ہوگی۔ ایک شرط یہ بھی رکھی کہ ان کے حقوق سلب نہیں کیے جائیں گے۔

دسمبر 656ء میں زبیر نے جنگ جمل کے موقع پر ابن جرموز کے ہاتھ سے شہادت پائی۔ حضرت عاتکہ ؓ فرط غم سے نڈھا ل ہو گئیں اور بے اختیار ان کی زبان پر یہ مرثیہ جاری ہو گیا ۔
غدر ابن جرموز بفارس بهمة
يوم اللقاء وكان غير معزد
يا عمرو *لونبهة ہ لوجدعہ
لا طائشار عش الجنان ولا اليد
كم غمر ة قد خاضها لم يثنہ
عنا طرادك ياابن فقع القردد
ثكلتك امك ان ظفربمثلہ
ممن مضي *ممن يروح و يغتدي
واللہ ربك ان قتلت لمسلما
حلت عليك عقوبة المتعمد

ان کے سابقہ تمام شوہر شہید ہوئے تھے اور یہ مشہور ہو گیا تھا کہ جسے شیادت کا درجہ پانا ہو وہ عاتکہ سے شادی کرلے۔ چنانچہ حضرت علی بن ابی طالب نے ان سے شادی کی خواہش ظاہر کی مگر انھوں نے انکار کر دیا اور کہا کہ ایک برادر نبی، میں آپ کو مرتے ہوئے نہیں دیکھ سکتی۔

### پانچویں شادی
عاتکہ نے حضرت علی سے تو شادی نہیں کی البتہ ان کے بیٹے حسین بن علی سے شادی کرلی۔ حسین ان کے تقریباً 25 برس چھوٹے تھے اور اتفاق یہ کہ واقعہ کربلا میں اکتوبر 680ء میں انھیں بھی شہادت نصیب ہوئی البتہ عاتکہ کا انتقال ان سے قبل ہی ہو چکا تھا۔

## وفات
عاتکہ کا انتقال 672ء میں ہوا۔

## حوالہ جات

زمرہ:672ء کی وفیات
زمرہ:صحابیات
زمرہ:عمر بن خطاب
زمرہ:ساتویں صدی کے عرب شعراء
زمرہ:ویکی ڈیٹا سے مختلف مختصر وضاحت